  Виталий Пронин Асьсэлэн удыс праздниксылы бадӟым кузьым басьтӥзы Югдурез утёнъя министерстволэн Пичи Пурга ёзаз ужасьёс. Валлян соос корка пырон ортчытӥзы. Полициын ужасьёсты ӟечкыланы вуылӥзы Президент Александр Волков, югдурез утёнъя министр Александр Первухин, Россиысь МЧС-лэн Удмурт Республикая валтӥсь управлениезлэн кивалтӥсез Пётр Фомин, Пичи Пурга ёрослэн йырыз Михаил Леконцев но мукетъёсыз. Пичи Пургаысь милицилэн юртэз 1970-тӥ аръёсы пуктэмын. Ас даурзэ векаса, туннэ но сылысал, дыр. Но Пугачёвоын пуштылон учыр кылдэмен, юрт вӧзы ик 3 метръем снаряд усиз, юртэз быдэсак выльдоно-тупатъяно луиз. Лэсьтӥськон ужъёс куинь толэзь кыстӥськизы. Югдурез утён удысын тыршисьёс но тэк ӧз пуке. Шутэтскон нуналъёсыз адӟылытэк, ужан интызэс чебергес карыны сюлмаськизы.- Чебер интыын ужан котьку но капчи мылкыд кузьма, - шуиз Александр Волков. - Пугачёвоын пуштылонъёс дыръя 14 сюрс пала адями палэнэ поттэмын вал. Кузётэк кылем юртъёсын лушкаськон учыръёс медаз кылдэ шуыса, югдурез утён удысын тыршисьёс уйёссэс ӧз кӧлалэ - чакласькизы. Огъя кужымен секыт югдурысь потӥмы. Туннэ нуналлы 3 сюрс 500 карка тупатъямын, военной городок выльдэмын, выль дышетскон ар азьын ӧсъёссэ усьтӥз школа, тупатъян ужъёс мыно на нылпи садын. Шумпотоно, адямиос вань шуг-секытъёсты вормизы, дэмен кариськыса, ортчытэмын вал Гурт шудонъёс. Дыр вуиз югдурез утён удысын ужасьёслы кузьым лэсьтыны. Вуж юртсы выльдэмын, Пичи Пургаысь полиция выльысь вордӥськиз, шуыны луоз.Выль юртэз выльдон 11 миллион манет пала усиз. Шаермылэн бюджетысьтыз ог 4 миллион манет пала висъямын, кылемез - Россилэн бюджетысьтыз. Пичи Пурга черкогуртысь полицилэсь юртсэ, пе, табере юри учкыны пырасьёсыз но вань. Нош эшшо но умойгес мед ужалозы шуыса, ёросысь югдурез утисьёслы 2 выль машина кузьмазы.- Шаерысьтымы МВД-лэн ёрос ёзъёсыз 27, - шуиз югдурез утёнъя министр Александр Первухин. - Берло аръёс ӵоже витьсэ выльдӥмы. Шумпотоно, шаерысьтымы полицейскойёс азинсконъёс басьто, арысь аре ӟеч лыдпусъёс возьмато. 5 ар куспын йыружъёслэн лыдзы 2 поллы кулэсмиз. Таӵееныз Россиысь 7 улос гинэ данъяськыны быгатэ.Юртсы выльдӥськон вакытэ ёросысь полициын ужасьёс одӥг нунал но ӧз шутэтске. Юртлэн огпал пумаз лэсьтӥськисьёс тузон поттӥзы, нош мукет палаз югдурез утисьёс калыклы юрттэт сётӥзы. Ӟоскыт интыын тыршыса но, ас ужзэс огдырлы но ӧз вунэтылэ.Юртэз усьтон нуналэ дежурной частьын ужало вал Вячеслав Баграшов но Андрей Логинов. Жингыртӥсьёс, юрттэт курыса вазиськисьёс огдырлы но ӧз бырылэ. Тужгес трос лушкасько, пе. Ваньмызлэн умой улэмзы потэ, но... мурт чотын. Кызьы вераз Пичи Пурга ёросысь полициен кивалтӥсь Александр Фёдоров, мурт ваньбурен узырмыны эрик ум сётэ. Шуг-секытъёс кылдо федерал сюрес вылын но. Шуккиськон учыръёс нуналлы быдэ луыло. Ёросысь полициын ужасьёс тырмыт ке но, министр оскытӥз, матысь дыре соослэн лыдзы будоз шуыса.Валентина Емельянова.    Теги: АлександрВолков ПичиПурга  